మహారాష్ట్ర, హర్యానా ఎన్నికల ఫలితాలు లైవ్ WATCH LIVE TV
వన్డే చరిత్రలో భారత్‌కి ఇదే అతిపెద్ద ఓటమి..!
శ్రీలంకతో దంబుల్లా వేదికగా 2010లో జరిగిన వన్డేలో 209 బంతులు మిగిలి ఉండగానే 8 వికెట్ల తేడాతో ఓడిపోయిన భారత్ జట్టు.. మళ్లీ ఇన్నాళ్లకి 212 బంతులతో ఆ రికార్డ్‌ని గుర్తు చేసింది.
Samayam Telugu | Updated:
Jan 31, 2019, 12:36PM IST
న్యూజిలాండ్ గడ్డపై ఈరోజు పేలవ ప్రదర్శన కారణంగా ఘోర పరాజయాన్ని మూటగట్టుకున్న భారత్ జట్టు.. దాదాపు 9ఏళ్ల తర్వాత అతిపెద్ద ఓటమిని రుచి చూసింది. న్యూజిలాండ్‌తో హామిల్టన్ వేదికగా ఈరోజు జరిగిన నాలుగో వన్డేలో ట్రెంట్ బౌల్ట్ (5/21), గ్రాండ్‌హోమ్ (3/26) ధాటికి తొలుత 92 పరుగులకే కుప్పకూలిన భారత్.. అనంతరం రాస్ టేలర్ (37 నాటౌట్: 25 బంతుల్లో 2x4, 3x6), హెన్రీ నికోలస్ (30 నాటౌట్: 42 బంతుల్లో 4x4, 1x6) దూకుడుగా ఆడటంతో 8 వికెట్ల తేడాతో ఓడిపోయింది.
93 పరుగుల స్వల్ప లక్ష్య ఛేదనలో గప్తిల్ (14: 4 బంతుల్లో 2x4, 1x6), కెప్టెన్ విలియమ్సన్ (11: 18 బంతుల్లో 2x4) నిరాశపరిచినా.. టేలర్, నికోలస్ జోరుతో న్యూజిలాండ్ కేవలం 14.4 ఓవర్లలోనే 93/2తో లక్ష్యాన్ని ఛేదించేసింది. దీంతో.. 212 బంతులు మిగిలి ఉండగానే పరాజయం చవిచూసిన భారత్.. బంతుల పరంగా 2010‌లో దంబుల్లా వన్డే నాటి పేలవ రికార్డ్‌ని సవరించింది.